Paqendrueshmëria ekonomike, kryesorja në fushatën zgjedhore
Shqetësimi për ekonominë e ka bërë garën presidenciale shumë të ashpër
Më pak se pesë muaj para zgjedhjeve presidenciale në Shtetet e Bashkuara, ekspertët thonë se paqendrueshmëria ekonomia po e bën garën shumë të fortë këtë vit. Republikanët i kanë shtuar shpresat për shanset e kandidatit të tyre presidencial, ish-guvernatori i Masaçusetsit Mitt Romney. Një rritje e lehtë e numrit të të papunëve në 8.2 për qind dhe luhatja e bursës kanë ringjallur dyshimet për qendrueshmërinë e ekonomisë, për të cilën analistët thonë se pa diskutim do të jetë faktori kryesor në garën e nëntorit mes zotit Romney dhe Presidentit Barack Obama të Partisë Demokrate. Republikanët gjithashtu ndjehen shumë më entuziastë për këto zgjedhje sesa para katër vjetësh, kur zoti Obama fitoi ndaj kundërshtarit të tij republikan, senatorit John McCain. John Fortier është me Qendrën e Politikës Dypartiake në Uashington. Zoti Fortier thotë se shenjë për përmirësimin e angazhimit republikan ishte rivotimi në Wisconsin ku u rizgjodh Guvernatori Republikan, Scott Walker. Demokratët u inkurajuan nga anketimet jashtë qendrave të votimit në Wisconsin që treguan se votuesit janë gjithsesi pro rizgjedhjes së Presidentit. Por shumë përkrahës të zotit Obama shqetësohen se dobësitë e ekonomisë do të rendojnë mbi shpresat e tij në nëntor. Presidenti Obama po përpiqet ta mbajë vëmendjen të përqendruar tek Republikanët duke i fajësuar për bllokimin e project-ligjit të tij për punësimin në Kongres. Analisti John Fortier thotë se Presidenti ka shumë arsye për t’u shqetësuar nëse treguesit zhgënjyes ekonomikë të kohëve të fundit kthehen në një prirje. Një anketë e fundit lë të kuptohet se dobësimi ekonomik po i dëmton shanset e rizgjedhjes së Presidentit Obama. Ajo tregon se Presidenti ka një diferencë të ngushtë mbështetjeje ndaj Romney-t, 44 me 41 për qind respektivisht. Por gjithashtu arrin në përfundimin se miratimi për punën e presidentit ka rënë nga 51 në 47 për qind, ku 48 për qind e amerikanëve nuk e miratojnë punën e tij.